Vladimir Triandafillov

Vladimir Kiriakovitš Triandafillov (, 1894–1931) oli puna-armeijan yleisesikunnan operatiivisen osaston päällikkö Neuvostoliitossa. Hän johti Kliment Vorošilovin nimeä kantaneen vuoden 1929 jalkaväen kenttäpalveluohjesäännön kirjoitustyötä, johon osallistui 100 upseeria. Triandafillov kuoli lento-onnettomuudessa Moskovassa 12.7.1931.

Menestyksellisten operaatioiden taktiikka 
Puna-armeijan jalkaväen taisteluohjeissa pyrittiin yhdistämään liikkuvuus ja tulivoima. Triandafillovin "menestyksellisten operaatioiden" taktiikassa liikkeen tarkoituksena oli "kääntää" toinen vihollisen sivustoista ja sulkea pääjoukot saarroksiin. Liikkuvat tulivoimaiset joukot olisivat ratsuväkeä ja motorisoituja joukkoja. Jalkaväki ratkaisisi läpimurron suoralla rintamahyökkäyksellä. Jalkaväen vahvuudesta 2/3 osallistuisi nopeaan panssarivaunujen tukemaan läpimurtoon ja 1/3 etenisi toisena portaana lyöden vihollisen lopullisesti pistintaistelussa. Jalkaväen tukena olisivat panssarivaunujen lisäksi myös raskaat konekiväärit. Kenttätykistö keskittyisi etsimään ja tuhoamaan vihollisen tykistöasemia. Jos rintamahyökkäyksessä ei käytettäisi panssarivaunuja, kenttätykistö myös tukisi läpimurtoon pyrkivää jalkaväkeä.

Lähteet 

 Salomaa, Markku: Punaupseerien nousu ja tuho. S. 190-191. Otava, 2018. ISBN 978-951-1-32381-5

Aiheesta muualla 
 https://tonyhowardsblog.blogspot.com/2012/07/tukhachevsky-soviet-dictator-joseph.html
 https://faretra.info/2018/01/04/smyrni-il-triantafillidis-theios-vladimiros-triantafillof-teichos-kremlinou/

Sotateoreetikot
Neuvostoliittolaiset kenraalit